text: Lokale stjerner spiller semifinale i stor eSports-turnering
  04 marts 2017 kl. 09.07
  Verdens bedste Counter-Strike-hold, Astralis, er klar til en historisk semifinale i Intel Extreme Masters. Modstanderen er også dansk.
  Astralis, med Nicolai "dev1ce" Reedtz fra Vejle i spidsen, skal lørdag klokken 16.20 spille semifinale i den store, internationale eSports-turnering Intel Extreme Masters - World Championship.
  Det står klart, efter at holdet fredag stensikkert besejrede NaVi fra Ukraine med 2-0 foran tusindvis af tilskuere i Spodek Arena i byen Katowice i Polen.
  I semifinalen venter turneringens helt store overraskelse – det danske hold Heroic. Heroic kvalificerede sig direkte til semifinalen efter sensationelt at have vundet sin gruppe foran nogle af de helt store forhåndsfavoritter.
  Hvis Astralis kæmper sig videre til finalen, venter en hovedpræmie på 700.000 kroner til vinderne. Søndagens finalemodstander bliver vinderen af amerikanske FaZe Clan og Immortals.
  Semifinalen spilles lørdag klokken 16.20, og finalen spilles søndag klokken 18.30. Begge dele kan ses gratis på streamingtjenesten Twitch.
  